《次韵和内避乱》
清代·倪灿

烽火连连动九秋，赤眉闻说躏常州。家山迢递长年别，骨肉分离几处愁。

竖子剖符游釜底，庸臣持节饮刀头。牛衣空作忧时语，回首关河涕泗流。

作者简介：（1626—1687）江宁人，字闇公。康熙十六年举人，举鸿博，授翰林院检讨，充《明史》纂修官。所撰《艺文志序》，与姜宸英《刑法志序》并称佳作。工诗书。有《雁园集》。